Il-Papa Franġisku qal li n-numru ta’ kunflitti żgħar li hawn madwar id-dinja jammontaw għall-biċċiet tat-Tielet Gwerra Dinjija. Hu kkundanna lil dawk li jippjanaw it-terroriżmu u li jdaħħlu kultura ta’ mewt u qerda. Il-Papa kien qed iżur it-Tramuntana tal-Italja f’żona fejn hemm monument li jfakkar il-100,000 suldat li nqatlu waqt l-Ewwel Gwerra Dinija. Il-Papa Franġisku maġenb il-monument qal li meta jħares lejh ma jiġuhx kliem oħra f’ħalqu ħlief li l-gwerra hija ġennata. Il-Papa qal li l-gwerra teqred kollox anke l-ħbiberija li jkun hemm bejn l-aħwa. Qal li l-gwerra hi irrazzjonali u li l-unika pjan tal-gwerra hu li tkabbar id-distruzzjoni. Ix-xahar l-ieħor il-Papa kien ikkundanna lil min juża lil Alla biex jiġġustifika gwerra, iżda qal li jkun ġustifikat li l-komunità internazzjonali tuża l-forza biex twaqqaf aggressjoni inġusta mill-militanti tal-istat Islamiku li qatlu eluf ta’ persuni fl-Iraq u s-Sirja, ħafna minnhom Kristjani. Il-Papa qal li meta wieħed jistaqsi kif hawn daqshekk vittmi, jirriżulta li wara l-kwinti hawn bosta nies b’interessi fosthom strateġiji ġeopolitiċi, il-kilba għall-poter u l-flus, kif ukoll il-manifattura u l-bejgħ tal-armi li donnhom saru importanti ħafna għas-soċjeta tal-lum. Fl-aħħar xhur il-Papa kien qed jappella kontinwament biex jiefqu l-kunflitti fl-Ukrajna, l-Iraq, is-Sirja, Gaza u partijiet mill-Afrika.